Kansa-werker tronk toe oor bedrog van R300 000 | Netwerk24
Kansa-werker tronk toe oor bedrog van R300 000
Deur André Damons 11 September 2019 16:27
’n Voormalige werknemer van die Kankervereniging van Suid-Afrika (Kansa) is vandeesweek in die streekhof in Bloemfontein tot twee jaar direkte tronkstraf gevonnis vir bedrog van meer as R300 000 by Kansa.
Phadi Jim Maboea (37) is Maandag skuldig bevind op 309 aanklagte van bedrog.
Ao. Lynda Steyn, woordvoerder van die Valke in die Vrystaat, sê die bedrog is tussen Junie 2017 en Oktober 2018 gepleeg. Maboea was glo verantwoordelik vir die bestuur van een van die tehuise van Kansa in Bloemfontein.
Hy het glo die geld deur middel van koepons vir elektrisiteit gesteel. Koepons is glo meer as een keer op die boeke van Kansa aangeteken en só is die geld daarvoor geëis.
Maboea was vir sewe jaar in Kansa se diens in Bloemfontein.
Volgens Steyn is die bedrog op 11 Oktober verlede jaar ontdek toe dit met ’n interne ondersoek aan die lig gekom het dat Moboea betalings vir elektrisiteit gedupliseer het en so R308 998 in sy sak gesteek het.
Die Valke se eenheid teen ernstige handelsmisdaad het die saak ondersoek en het Maboea op 19 Maart vanjaar in hegtenis geneem.
Meer oor: Bloemfontein | Tronkstraf | Bedrog | Hof